SAKP besorg oor Zuma se appèl teen staatskaping | Maroela Media
Pres. Jacob Zuma tydens 'n vorige geleentheid in die Nasionale Vergadering. Foto: Elmond Jiyane/GCIS
Die SAKP het Saterdag pres. Jacob Zuma se aansoek om verlof tot appèl teen 'n hooggeregshofuitspraak, wat sy vorige hofaansoek ter syde gestel het dat 'n hoofregter die kommissie van ondersoek oor staatskaping sal aanstel, veroordeel.
"Alle alliansievennote, insluitend die ANC, en daarom dus 'n groot getal besorgde Suid-Afrikaners, verwelkom die uitspraak en doen 'n beroep op pres. Zuma om daaraan gehoor te gee," het die SAKP in 'n verklaring gesê. "Die appèlaansoek sal 'n vermorsing wees van belastingbetalers se geld en is 'n uitsteltaktiek, en dit moet daarom verwerp word."
Die SAKP het gesê die opdrag om 'n geregtelike kommissie van ondersoek aan te stel, is gebaseer op "fundamentele beginsels". "Suid-Afrika moet korrupsie in al sy manifestasies met wortel en tak uitroei indien die land 'n vooruitstrewende samelewing wil word binne 'n volledige demokrasie sonder die uitbuiting van openbare hulpbronne en nasionale welvaart."